CELEX: 32019D1862
Language: el
Date: 2019-11-06 00:00:00
Title: Απόφαση (ΕΕ) 2019/1862 της Επιτροπής της 6ης Νοεμβρίου 2019 για τη θέσπιση εσωτερικών κανόνων σχετικά με την ενημέρωση των υποκειμένων των δεδομένων και τους περιορισμούς ορισμένων δικαιωμάτων τους στο πλαίσιο της επεξεργασίας δεδομένων προσωπικού χαρακτήρα από την Επιτροπή στο ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης αλιείας

7.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 286/17
               
            
         ΑΠΟΦΑΣΗ (ΕΕ) 2019/1862 ΤΗΣ ΕΠΙΤΡΟΠΗΣ
         της 6ης Νοεμβρίου 2019
         για τη θέσπιση εσωτερικών κανόνων σχετικά με την ενημέρωση των υποκειμένων των δεδομένων και τους περιορισμούς ορισμένων δικαιωμάτων τους στο πλαίσιο της επεξεργασίας δεδομένων προσωπικού χαρακτήρα από την Επιτροπή στο ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης αλιείας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249 παράγραφος 1,
         Εκτιμώντας τα ακόλουθα:
         
                     (1)
                  
                  
                     Λαμβανομένων υπόψη των διεθνών δεσμεύσεων της Ένωσης για διασφάλιση της βιώσιμης διαχείρισης των θαλάσσιων βιολογικών πόρων (1), με τον κανονισμό (ΕΚ) αριθ. 1005/2008 του Συμβουλίου (2) δημιουργήθηκε ένα σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας. Ο κανονισμός (ΕΚ) αριθ. 1010/2009 της Επιτροπής (3) θεσπίζει λεπτομερείς κανόνες εφαρμογής του κανονισμού (ΕΚ) αριθ. 1005/2008. Το σύστημα πρόληψης, αποτροπής και εξάλειψης της ΠΛΑ αλιείας αποτελεί σημαντικό στοιχείο της κοινής αλιευτικής πολιτικής της Ένωσης (4) και, κατ’ επέκταση, σημαντικό στόχο γενικού δημόσιου συμφέροντος της Ένωσης και των κρατών μελών της ΕΕ.
                  
               
                     (2)
                  
                  
                     Δυνάμει των άρθρων 25 έως 28 του κανονισμού (ΕΚ) αριθ. 1005/2008, η Επιτροπή διεξάγει αναλύσεις για τον προσδιορισμό της ταυτότητας των αλιευτικών σκαφών που επιδίδονται σε ΠΛΑ αλιεία και, δυνάμει των άρθρων 31 έως 33 του κανονισμού (ΕΚ) αριθ. 1005/2008, εφαρμόζει διαδικασίες για τον χαρακτηρισμό χωρών ως μη συνεργαζόμενων τρίτων χωρών στην καταπολέμηση της ΠΛΑ αλιείας. Δυνάμει του άρθρου 51 του κανονισμού (ΕΚ) αριθ. 1005/2008 και των άρθρων 49 και 50 του κανονισμού (ΕΚ) αριθ. 1010/2009, η Επιτροπή και τα κράτη μέλη κοινοποιούν και ανταλλάσσουν πληροφορίες για να διευκολύνουν την επιβολή του κανονισμού (ΕΚ) αριθ. 1005/2008 από τα κράτη μέλη. Δυνάμει του άρθρου 51 του κανονισμού (ΕΚ) αριθ. 1005/2008 και του άρθρου 51 του κανονισμού (ΕΚ) αριθ. 1010/2009, μπορούν να ανταλλάσσουν πληροφορίες σχετικά με την ΠΛΑ αλιεία με τρίτες χώρες και διεθνείς οργανισμούς. Οι αναλύσεις και οι διαδικασίες της Επιτροπής, καθώς και η ανταλλαγή πληροφοριών με κράτη μέλη και τρίτες χώρες ή διεθνείς οργανισμούς ενδέχεται να εστιάζουν σε αλιευτικά σκάφη, συμπεριλαμβανομένων των πλοιοκτητών τους, και, κατά περίπτωση, των εφοπλιστών τους, οι οποίοι μπορεί να είναι νομικά ή φυσικά πρόσωπα, καθώς και σε τρίτες χώρες.
                  
               
                     (3)
                  
                  
                     Κατά τη διάρκεια των αναλύσεων και των διαδικασιών και για τον σκοπό της αμοιβαίας συνδρομής δυνάμει του άρθρου 51 του κανονισμού (ΕΚ) αριθ. 1005/2008 και των άρθρων 49, 50 και 51 του κανονισμού (ΕΚ) αριθ. 1010/2009 σχετικά με εικαζόμενη ΠΛΑ αλιεία, υποβάλλονται αναπόφευκτα σε επεξεργασία δεδομένα προσωπικού χαρακτήρα κατά την έννοια του άρθρου 3 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (5). Η Επιτροπή οφείλει να επεξεργάζεται τέτοιου είδους δεδομένα ώστε να εκτελεί τα καθήκοντα δημόσιας αρχής που της έχουν ανατεθεί δυνάμει του κανονισμού (ΕΚ) αριθ. 1005/2008 και του κανονισμού (ΕΚ) αριθ. 1010/2009. Οι αναλύσεις και οι διαδικασίες που διεξάγονται όσον αφορά την ΠΛΑ αλιεία αποτελούν λειτουργίες παρακολούθησης, επιθεώρησης ή κανονιστικές λειτουργίες που συνδέονται με την άσκηση δημόσιας εξουσίας στις περιπτώσεις που αναφέρονται στο άρθρο 25 παράγραφος 1 στοιχεία γ), ζ) και η) του κανονισμού (ΕΕ) 2018/1725.
                  
               
                     (4)
                  
                  
                     Για τους σκοπούς των αναλύσεων και των διαδικασιών που διεξάγει, της συνδρομής και της ενημέρωσης που παρέχει στα κράτη μέλη και της ανταλλαγής πληροφοριών με τρίτες χώρες ή οργανισμούς όσον αφορά την ΠΛΑ αλιεία, η Επιτροπή επεξεργάζεται πληροφορίες που αποκτώνται ή λαμβάνονται από νομικά πρόσωπα, φυσικά πρόσωπα, αρχές των κρατών μελών [όπως οι αρμόδιες εθνικές αρχές που κοινοποιούνται στην Επιτροπή δυνάμει του άρθρου 15 παράγραφος 2, του άρθρου 17 παράγραφος 8, του άρθρου 21 παράγραφος 3 και του άρθρου 39 παράγραφος 4 του κανονισμού (ΕΚ) αριθ. 1005/2008], αρχές τρίτων χωρών, και ιδίως κρατών σημαίας, καθώς και από διεθνείς φορείς και οργανισμούς, και ιδίως περιφερειακές οργανώσεις και ρυθμίσεις διαχείρισης της αλιείας. Κατά τη διάρκεια των αναλύσεων και των διαδικασιών της, η Επιτροπή μπορεί επίσης να επεξεργάζεται κατάλληλα τεκμηριωμένες πληροφορίες που αποκτώνται ή λαμβάνονται από πηγές διαθέσιμες στο κοινό, ανώνυμες πηγές (όπως πληροφοριοδότες) ή ταυτοποιημένες πηγές (όπως πολίτες, μη κυβερνητικές οργανώσεις, επιχειρήσεις στον τομέα της αλιείας) των οποίων η ταυτότητα χρήζει προστασίας.
                  
               
                     (5)
                  
                  
                     Η Επιτροπή διαβιβάζει πληροφορίες και τις αναλύσεις της στις αρμόδιες αρχές των κρατών μελών και σε άλλες αρχές και φορείς στο πλαίσιο διμερούς ή πολυμερούς συνεργασίας με αρχές και οργανισμούς κρατών μελών και τρίτων χωρών, και ιδίως περιφερειακές οργανώσεις ή ρυθμίσεις διαχείρισης της αλιείας, όπως απαιτείται δυνάμει του κανονισμού (ΕΚ) αριθ. 1005/2008 και του κανονισμού (ΕΚ) αριθ. 1010/2009 ή όπως κρίνεται απαραίτητο και σκόπιμο στο πλαίσιο αναλύσεων και διαδικασιών. Ζητεί από κράτη σημαίας ή κράτη μέλη σημαίας να λαμβάνουν μέτρα και να διαβιβάζουν πληροφορίες σχετικά με εικαζόμενη ΠΛΑ αλιεία στους πλοιοκτήτες και, κατά περίπτωση, στους εφοπλιστές των σκαφών, ώστε να διαφυλάσσονται τα δικαιώματα υπεράσπισης των πλοιοκτητών και των εφοπλιστών των σκαφών και να διασφαλίζεται η αποδοτική και αποτελεσματική εφαρμογή των κανόνων της ΕΕ για την πρόληψη, την αποτροπή και την εξάλειψη της ΠΛΑ αλιείας.
                  
               
                     (6)
                  
                  
                     Οι δραστηριότητες επεξεργασίας δεδομένων προσωπικού χαρακτήρα, κατά την έννοια του άρθρου 3 παράγραφος 3 του κανονισμού (ΕΕ) 2018/1725, που διεξάγονται κατά τη διάρκεια αναλύσεων και διαδικασιών όσον αφορά την ΠΛΑ αλιεία πραγματοποιούνται προτού η Επιτροπή προσδιορίσει επίσημα την ταυτότητα σκαφών που εικάζεται ότι επιδίδονται σε ΠΛΑ αλιεία και κινήσει διαδικασίες για να συμπεριλάβει ένα σκάφος στον κατάλογο σκαφών ΠΛΑ αλιείας της Ένωσης, καθώς και προτού η Επιτροπή χαρακτηρίσει επίσημα τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Οι δραστηριότητες αυτές συνεχίζονται καθ’ όλη τη διάρκεια των αναλύσεων και των διαδικασιών, των διαλόγων που διεξάγονται με αρχές τρίτων χωρών και ακόμη και μετά το πέρας των αναλύσεων και των διαδικασιών (για παράδειγμα, για την αξιολόγηση της ανάγκης διεξαγωγής νέων αναλύσεων και διαδικασιών λόγω της παροχής νέων πληροφοριών στην Επιτροπή). Όσον αφορά τα δεδομένα προσωπικού χαρακτήρα που ανταλλάσσονται με κράτη μέλη, τρίτες χώρες ή διεθνείς οργανισμούς, οι δραστηριότητες επεξεργασίας δεδομένων προσωπικού χαρακτήρα διεξάγονται από τη στιγμή που η Επιτροπή λαμβάνει τα δεδομένα, καθ’ όλη τη διάρκεια των αναλύσεων που διενεργούνται από κράτη μέλη, τρίτες χώρες ή διεθνείς οργανισμούς, ακόμη και μετά το πέρας αυτών. Τα δεδομένα διατηρούνται για όσο χρονικό διάστημα απαιτείται για την ολοκλήρωση των αναλύσεων και των διαδικασιών που διεξάγονται σε κράτη μέλη, τρίτες χώρες και διεθνείς οργανισμούς. Σε εξαιρετικές περιπτώσεις, μπορούν να διατηρηθούν και στη συνέχεια εάν αυτό είναι απαραίτητο για τη διασφάλιση της εκπλήρωσης των υποχρεώσεων της Ένωσης.
                  
               
                     (7)
                  
                  
                     Οι κατηγορίες δεδομένων προσωπικού χαρακτήρα που υποβάλλονται σε επεξεργασία από την Επιτροπή περιλαμβάνουν στοιχεία ταυτότητας και επικοινωνίας, επαγγελματικά δεδομένα και δεδομένα που αφορούν ή παρέχονται σε σχέση με το αντικείμενο των αναλύσεων ή των διαδικασιών, και ειδικότερα δεδομένα που αφορούν αλιευτικά σκάφη, τη γεωγραφική τους θέση και τις αλιευτικές τους δραστηριότητες, δεδομένα που αφορούν πλοιοκτήτες, πλοιάρχους και μέλη του πληρώματος, δεδομένα που αφορούν πρόσωπα τα οποία συμμετέχουν στη μεταποίηση και στην εμπορία αλιευτικών προϊόντων, καθώς και δεδομένα σχετικά με πληροφοριοδότες.
                  
               
                     (8)
                  
                  
                     Τα δεδομένα προσωπικού χαρακτήρα αποθηκεύονται σε ασφαλές ηλεκτρονικό ή υλικό περιβάλλον με στόχο την πρόληψη της παράνομης πρόσβασης ή διαβίβασης των δεδομένων σε πρόσωπα που δεν απαιτείται να τα γνωρίζουν. Τα δεδομένα προσωπικού χαρακτήρα διατηρούνται από τις υπηρεσίες της Επιτροπής που είναι αρμόδιες για τη θαλάσσια πολιτική και την αλιεία και οι οποίες είναι υπεύθυνες για τις αναλύσεις και τις διαδικασίες, και για την παροχή συνδρομής και πληροφοριών σε κράτη μέλη, τρίτες χώρες και διεθνείς οργανισμούς, για όσο χρονικό διάστημα απαιτείται για τις αναλύσεις και τις διαδικασίες, και για αναλύσεις από κράτη μέλη, τρίτες χώρες και διεθνείς οργανισμούς με σκοπό την αντιμετώπιση εμφανών περιπτώσεων ΠΛΑ αλιείας, τη διενέργεια επακόλουθων αναλύσεων, καθώς και κατά την περίοδο διατήρησης για διοικητικούς σκοπούς που ακολουθεί την οριστική περάτωση της υπόθεσης (6).
                  
               
                     (9)
                  
                  
                     Κατά την άσκηση των καθηκόντων της, η Επιτροπή υποχρεούται να σέβεται τα δικαιώματα των φυσικών προσώπων έναντι της επεξεργασίας δεδομένων προσωπικού χαρακτήρα που αναγνωρίζονται με το άρθρο 8 παράγραφος 1 του Χάρτη των Θεμελιωδών Δικαιωμάτων της Ευρωπαϊκής Ένωσης και το άρθρο 16 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), και όπως εφαρμόζονται σύμφωνα με τον κανονισμό (ΕΕ) 2018/1725. Παράλληλα, η Επιτροπή υπέχει συγκεκριμένες υποχρεώσεις δυνάμει του κανονισμού (ΕΚ) αριθ. 1005/2008 για την πρόληψη, την αποτροπή και την εξάλειψη της ΠΛΑ αλιείας, για την εκπλήρωση των οποίων η Επιτροπή απαιτείται να διεξάγει αναλύσεις και να εφαρμόζει διαδικασίες, τηρώντας ταυτόχρονα τους κανόνες εμπιστευτικότητας και επαγγελματικού απορρήτου (7) και σεβόμενη τα δικαιώματα υπεράσπισης των φυσικών και νομικών προσώπων που αποτελούν αντικείμενο των αναλύσεων και διαδικασιών (8).
                  
               
                     (10)
                  
                  
                     Σε ορισμένες περιπτώσεις, είναι αναγκαίος ο συμβιβασμός των δικαιωμάτων των υποκειμένων των δεδομένων δυνάμει του κανονισμού (ΕΕ) 2018/1725 με τις ανάγκες διεξαγωγής αναλύσεων και διαδικασιών όσον αφορά την ΠΛΑ αλιεία, καθώς και με τον πλήρη σεβασμό των θεμελιωδών δικαιωμάτων και των ελευθεριών άλλων υποκειμένων των δεδομένων. Προς τον σκοπό αυτόν, το άρθρο 25 του κανονισμού (ΕΕ) 2018/1725 παρέχει στην Επιτροπή τη δυνατότητα να περιορίζει την εφαρμογή των άρθρων 14 έως 17, 19, 20 και 35, καθώς και του άρθρου 4 του κανονισμού (ΕΕ) 2018/1725, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 17, 19 και 20 του εν λόγω κανονισμού.
                  
               
                     (11)
                  
                  
                     Η κοινή αλιευτική πολιτική της Ένωσης απαιτεί η Επιτροπή να εφαρμόζει αποτελεσματικά και αποδοτικά τους κανόνες της Ένωσης για την πρόληψη, την αποτροπή και την εξάλειψη της ΠΛΑ αλιείας. Προς τον σκοπό αυτόν, τηρουμένων ταυτόχρονα των προτύπων προστασίας των δεδομένων προσωπικού χαρακτήρα δυνάμει του κανονισμού (ΕΕ) 2018/1725, είναι απαραίτητη η θέσπιση εσωτερικών κανόνων βάσει των οποίων η Επιτροπή μπορεί να περιορίζει τα δικαιώματα των υποκειμένων των δεδομένων σύμφωνα με το άρθρο 25 του κανονισμού (ΕΕ) 2018/1725.
                  
               
                     (12)
                  
                  
                     Οι εν λόγω εσωτερικοί κανόνες θα πρέπει να καλύπτουν όλες τις πράξεις επεξεργασίας που διενεργούνται από την Επιτροπή κατά την άσκηση των εξουσιών και την εκτέλεση των υποχρεώσεών της δυνάμει του κανονισμού (ΕΚ) αριθ. 1005/2008 και του κανονισμού (ΕΚ) αριθ. 1010/2009. Οι κανόνες αυτοί θα πρέπει να εφαρμόζονται στις πράξεις επεξεργασίας που πραγματοποιούνται καθ’ όλη τη διάρκεια αναλύσεων και διαδικασιών σχετικά με την ΠΛΑ αλιεία, από τη στιγμή που η Επιτροπή λαμβάνει τα δεδομένα προσωπικού χαρακτήρα τα οποία ενδέχεται να είναι συναφή για τον προσδιορισμό της ταυτότητας αλιευτικών σκαφών που επιδίδονται σε ΠΛΑ αλιεία ή για τον χαρακτηρισμό τρίτων χωρών ως μη συνεργαζόμενων, καθ’ όλη τη διάρκεια των αναλύσεων και των διαδικασιών και των διαλόγων που πραγματοποιούνται με αρχές τρίτων χωρών, και ακόμη και κατόπιν αυτών, όταν έχει προσδιοριστεί επίσημα η ταυτότητα σκαφών ή έχουν χαρακτηριστεί επίσημα τρίτες χώρες δυνάμει του άρθρου 27 ή 33 του κανονισμού (ΕΚ) αριθ. 1005/2008, εάν αυτό είναι απαραίτητο για τη διενέργεια επακόλουθων αναλύσεων ή για τη διασφάλιση της εκπλήρωσης των υποχρεώσεων της Ένωσης.
                  
               
                     (13)
                  
                  
                     Οι εσωτερικοί αυτοί κανόνες θα πρέπει να παύουν να εφαρμόζονται στις πράξεις επεξεργασίας που αφορούν δεδομένα προσωπικού χαρακτήρα τα οποία έχουν κοινοποιηθεί σε υποκείμενα των δεδομένων σύμφωνα με το άρθρο 26 παράγραφος 2 στοιχείο δ) ή παράγραφος 3 στοιχείο δ) και το άρθρο 27 παράγραφος 6 στοιχείο α) του κανονισμού (ΕΚ) αριθ. 1005/2008. Όσον αφορά πράξεις επεξεργασίας που διενεργούνται λόγω συνδρομής που παρέχεται στα κράτη μέλη και πληροφοριών που ανταλλάσσονται με τρίτες χώρες και οργανισμούς, οι εν λόγω κανόνες θα πρέπει να εφαρμόζονται από τη στιγμή που η Επιτροπή λαμβάνει τα δεδομένα προσωπικού χαρακτήρα τα οποία παρέχει στη συνέχεια σε κράτη μέλη, τρίτες χώρες ή διεθνείς οργανισμούς έως και καθ’ όλη τη διάρκεια των αναλύσεων και των διαδικασιών που διεξάγουν κράτη μέλη, τρίτες χώρες ή διεθνείς οργανισμοί για την αντιμετώπιση των περιπτώσεων εμφανούς ΠΛΑ αλιείας, και ακόμη και κατόπιν αυτών, εάν αυτό είναι απαραίτητο για τη διενέργεια επακόλουθων αναλύσεων και εάν αυτό είναι απαραίτητο για τη διασφάλιση της εκπλήρωσης των υποχρεώσεων της Ένωσης.
                  
               
                     (14)
                  
                  
                     Προκειμένου να συμμορφωθεί με τα άρθρα 14, 15 και 16 του κανονισμού (ΕΕ) 2018/1725, η Επιτροπή θα πρέπει να ενημερώνει όλα τα φυσικά πρόσωπα για τις δραστηριότητές της που περιλαμβάνουν επεξεργασία των δεδομένων προσωπικού χαρακτήρα που τα αφορούν, καθώς και για τα δικαιώματά τους με διαφανή και συνεκτικό τρόπο υπό τη μορφή δηλώσεων περί προστασίας δεδομένων που θα δημοσιεύονται στον δικτυακό τόπο της Επιτροπής. Κατά περίπτωση, η Επιτροπή θα πρέπει να προσκομίζει πρόσθετες εγγυήσεις ώστε να διασφαλίζεται ότι τα υποκείμενα των δεδομένων ενημερώνονται ατομικά υπό την κατάλληλη μορφή.
                  
               
                     (15)
                  
                  
                     Με την επιφύλαξη του άρθρου 14 παράγραφος 5 και του άρθρου 16 παράγραφος 5 του κανονισμού (ΕΕ) 2018/1725, η Επιτροπή έχει τη δυνατότητα, βάσει του άρθρου 25 του εν λόγω κανονισμού, να περιορίζει την ενημέρωση των υποκειμένων των δεδομένων σχετικά με την επεξεργασία των δεδομένων προσωπικού χαρακτήρα που τα αφορούν και την εφαρμογή άλλων δικαιωμάτων τους με σκοπό την προστασία των δικών της εξουσιών διεξαγωγής αναλύσεων και διαδικασιών δυνάμει του κανονισμού (ΕΚ) αριθ. 1005/2008. Στο πλαίσιο αυτό, ενδέχεται να είναι απαραίτητο η Επιτροπή να περιορίζει την εφαρμογή αυτών των δικαιωμάτων και υποχρεώσεων σύμφωνα με το άρθρο 25 παράγραφος 1 στοιχεία γ) και ζ) του εν λόγω κανονισμού, σε περίπτωση που διακυβεύεται ο σκοπός των οικείων λειτουργιών παρακολούθησης, επιθεώρησης ή των κανονιστικών λειτουργιών της όσον αφορά την αποτελεσματική εφαρμογή της κοινής αλιευτικής πολιτικής της Ένωσης.
                  
               
                     (16)
                  
                  
                     Επιπλέον, για τη διατήρηση της αποτελεσματικής συνεργασίας, ενδέχεται να είναι απαραίτητο η Επιτροπή να περιορίζει την εφαρμογή των δικαιωμάτων των υποκειμένων των δεδομένων με στόχο την προστασία των πράξεων επεξεργασίας άλλων θεσμικών και λοιπών οργάνων και οργανισμών της Ένωσης ή των αρχών των κρατών μελών. Η Επιτροπή μπορεί να το πράττει σε καταστάσεις όπου ο σκοπός ενός τέτοιου περιορισμού από άλλα θεσμικά και λοιπά όργανα και οργανισμούς της Ένωσης ή από αρχή κράτους μέλους θα τεθεί σε κίνδυνο, εάν η Επιτροπή δεν εφαρμόσει ισοδύναμο περιορισμό όσον αφορά τα ίδια δεδομένα προσωπικού χαρακτήρα. Για τον σκοπό αυτόν, η Επιτροπή θα πρέπει να διαβουλεύεται με τα εν λόγω θεσμικά και λοιπά όργανα και οργανισμούς και τις εν λόγω αρχές όσον αφορά τους σχετικούς λόγους επιβολής περιορισμών, καθώς και την αναγκαιότητα και την αναλογικότητα των περιορισμών.
                  
               
                     (17)
                  
                  
                     Η Επιτροπή ενδέχεται επίσης να χρειαστεί να περιορίσει την ενημέρωση των υποκειμένων των δεδομένων και την εφαρμογή άλλων δικαιωμάτων των υποκειμένων των δεδομένων όσον αφορά τα δεδομένα προσωπικού χαρακτήρα που λαμβάνονται από τρίτες χώρες ή διεθνείς οργανισμούς, με σκοπό τη συνεργασία με τις εν λόγω χώρες ή οργανισμούς και, συνεπώς, τη διασφάλιση σημαντικού στόχου γενικού δημόσιου συμφέροντος της Ένωσης, όπως αναφέρεται στο άρθρο 25 παράγραφος 1 στοιχείο γ) του κανονισμός (ΕΕ) 2018/1725. Ωστόσο, σε ορισμένες περιπτώσεις, το συμφέρον ή τα θεμελιώδη δικαιώματα του υποκειμένου των δεδομένων είναι δυνατόν να υπερισχύουν έναντι του συμφέροντος διεθνούς συνεργασίας.
                  
               
                     (18)
                  
                  
                     Επιπλέον, η Επιτροπή ενδέχεται να χρειαστεί να περιορίσει την ενημέρωση των υποκειμένων των δεδομένων και την εφαρμογή άλλων δικαιωμάτων των υποκειμένων των δεδομένων όσον αφορά τα δεδομένα προσωπικού χαρακτήρα που λαμβάνει από ανώνυμες ή ταυτοποιημένες πηγές (όπως πληροφοριοδότες) των οποίων τα δικαιώματα και οι ελευθερίες χρήζουν προστασίας, σύμφωνα με το άρθρο 25 παράγραφος 1 στοιχείο η) του κανονισμού (ΕΕ) 2018/1725.
                  
               
                     (19)
                  
                  
                     Ως εκ τούτου, η Επιτροπή καθόρισε τους λόγους που παρατίθενται στο άρθρο 25 παράγραφος 1 στοιχεία γ), ζ) και η) του κανονισμού (ΕΕ) 2018/1725 ως λόγους περιορισμών οι οποίοι ενδέχεται να είναι απαραίτητο να εφαρμόζονται σε πράξεις επεξεργασίας δεδομένων που διενεργούνται στο πλαίσιο των αναλύσεων και διαδικασιών της Επιτροπής όσον αφορά την ΠΛΑ αλιεία.
                  
               
                     (20)
                  
                  
                     Κάθε περιορισμός που εφαρμόζεται βάσει της παρούσας απόφασης θα πρέπει να είναι αναγκαίος και αναλογικός λαμβανομένων υπόψη των κινδύνων για τα δικαιώματα και τις ελευθερίες των υποκειμένων των δεδομένων.
                  
               
                     (21)
                  
                  
                     Η Επιτροπή θα πρέπει να χειρίζεται όλους τους περιορισμούς με διαφανή τρόπο και να καταχωρίζει κάθε εφαρμογή τους στο αντίστοιχο σύστημα καταγραφής.
                  
               
                     (22)
                  
                  
                     Ο υπεύθυνος επεξεργασίας είναι η Επιτροπή, η οποία ενεργεί μέσω της υπηρεσίας της που είναι αρμόδια για τη θαλάσσια πολιτική και την αλιεία και η οποία είναι υπεύθυνη για τις αναλύσεις και τις διαδικασίες που διεξάγονται σχετικά με την ΠΛΑ αλιεία, καθώς και για την παροχή συνδρομής σε κράτη μέλη και πληροφοριών σε τρίτες χώρες και διεθνείς οργανισμούς σχετικά με περιπτώσεις εικαζόμενης ΠΛΑ αλιείας.
                  
               
                     (23)
                  
                  
                     Σύμφωνα με το άρθρο 25 παράγραφος 8 του κανονισμού (ΕΕ) 2018/1725, οι υπεύθυνοι επεξεργασίας μπορούν να αναβάλλουν ή να παραλείπουν την ενημέρωση του υποκειμένου των δεδομένων σχετικά με τους λόγους εφαρμογής του περιορισμού εάν η εν λόγω ενημέρωση θα υπονόμευε με οποιονδήποτε τρόπο τον σκοπό του περιορισμού. Αυτό ισχύει ιδίως στην περίπτωση των περιορισμών που προβλέπονται στα άρθρα 16 και 35 του εν λόγω κανονισμού.
                  
               
                     (24)
                  
                  
                     Η Επιτροπή θα πρέπει να επανεξετάζει σε τακτική βάση τους περιορισμούς που επιβάλλονται προκειμένου να διασφαλίζει ότι τα δικαιώματα των υποκειμένων των δεδομένων να ενημερώνονται σύμφωνα με τα άρθρα 16 και 35 του κανονισμού (ΕΕ) 2018/1725 περιορίζονται μόνον εφόσον οι εν λόγω περιορισμοί είναι αναγκαίοι για να μπορεί η Επιτροπή να διεξάγει αναλύσεις και διαδικασίες όσον αφορά την ΠΛΑ αλιεία.
                  
               
                     (25)
                  
                  
                     Στην περίπτωση που περιορίζονται άλλα δικαιώματα των υποκειμένων των δεδομένων, ο υπεύθυνος επεξεργασίας θα πρέπει να αξιολογεί κατά περίπτωση κατά πόσον η κοινοποίηση του περιορισμού θα μπορούσε να υπονομεύσει τον σκοπό του.
                  
               
                     (26)
                  
                  
                     Ο υπεύθυνος προστασίας δεδομένων της Επιτροπής θα πρέπει να διενεργεί ανεξάρτητο έλεγχο της εφαρμογής περιορισμών προκειμένου να διασφαλίζεται η συμμόρφωση με την παρούσα απόφαση.
                  
               
                     (27)
                  
                  
                     Η παρούσα απόφαση εκδίδεται για τους σκοπούς του άρθρου 25 του κανονισμού (ΕΕ) 2018/1725 και θα πρέπει να αρχίσει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης προκειμένου να δοθεί αμέσως στην Επιτροπή η δυνατότητα να περιορίζει την εφαρμογή ορισμένων δικαιωμάτων και υποχρεώσεων σύμφωνα με το άρθρο 25 του κανονισμού (ΕΕ) 2018/1725 ώστε να μην διακυβεύεται η διεξαγωγή αναλύσεων και διαδικασιών για την αντιμετώπιση περιπτώσεων ΠΛΑ αλιείας.
                  
               
                     (28)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων, ο οποίος γνωμοδότησε στις 17 Ιουλίου 2019,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση θεσπίζει τους κανόνες που πρέπει να ακολουθεί η Επιτροπή κατά την ενημέρωση των υποκειμένων των δεδομένων σχετικά με την επεξεργασία των δεδομένων τους σύμφωνα με τα άρθρα 14, 15 και 16 του κανονισμού (ΕΕ) 2018/1725, στο πλαίσιο του ενωσιακού συστήματος πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
            
               2.   Επιπλέον, καθορίζει τις προϋποθέσεις υπό τις οποίες η Επιτροπή μπορεί να περιορίζει την εφαρμογή των άρθρων 4, 14 έως 17, 19, 20 και 35 του κανονισμού (ΕΕ) 2018/1725, σύμφωνα με το άρθρο 25 παράγραφος 1 στοιχεία γ), ζ) και η) του ίδιου κανονισμού, στο πλαίσιο του εν λόγω συστήματος.
            
            
               3.   Η παρούσα απόφαση εφαρμόζεται στην επεξεργασία δεδομένων προσωπικού χαρακτήρα από την Επιτροπή για τον σκοπό ή σχετικά με δραστηριότητες που διενεργούνται για την εκτέλεση των καθηκόντων της Επιτροπής όσον αφορά τη διεξαγωγή αναλύσεων και διαδικασιών και τη χορήγηση αμοιβαίας συνδρομής όσον αφορά περιπτώσεις εικαζόμενης ΠΛΑ αλιείας βάσει των κανονισμών (ΕΚ) αριθ. 1005/2008 και (ΕΚ) αριθ. 1010/2009.
               Η παρούσα απόφαση δεν εφαρμόζεται στην επεξεργασία δεδομένων προσωπικού χαρακτήρα από την Επιτροπή τα οποία έχουν κοινοποιηθεί σε πλοιοκτήτη και, κατά περίπτωση, σε εφοπλιστή του αλιευτικού σκάφους σύμφωνα με το άρθρο 26 παράγραφος 2 στοιχείο δ) ή παράγραφος 3 στοιχείο δ) και το άρθρο 27 παράγραφος 6 στοιχείο α) του κανονισμού (ΕΚ) αριθ. 1005/2008.
               Η παρούσα απόφαση εφαρμόζεται στις ακόλουθες κατηγορίες δεδομένων προσωπικού χαρακτήρα:
               
                           α)
                        
                        
                           στοιχεία ταυτότητας και επικοινωνίας·
                        
                     
                           β)
                        
                        
                           επαγγελματικά δεδομένα·
                        
                     
                           γ)
                        
                        
                           δραστηριότητες ενός σκάφους ή που αφορούν ένα σκάφος, τη θέση και τις κινήσεις του, αλιευτική δραστηριότητα ή δραστηριότητα που συνδέεται με την αλιεία·
                        
                     
                           δ)
                        
                        
                           δεδομένα που αφορούν πλοιοκτήτες και εφοπλιστές (θέση ή ρόλο), πλοιάρχους και μέλη του πληρώματος σκαφών·
                        
                     
                           ε)
                        
                        
                           δεδομένα που αφορούν πρόσωπα που συμμετέχουν στη μετακίνηση, την αποθήκευση, τη μεταποίηση και την εμπορία αλιευτικών προϊόντων σε όλο το μήκος της αλυσίδας εφοδιασμού·
                        
                     
                           στ)
                        
                        
                           δεδομένα σχετικά με πληροφοριοδότες·
                        
                     
                           ζ)
                        
                        
                           όλα τα λοιπά δεδομένα που σχετίζονται με το αντικείμενο των σχετικών αναλύσεων ή διαδικασιών.
                        
                     
         
         
            Άρθρο 2
            Εφαρμοστέες εξαιρέσεις και περιορισμοί
            
               1.   Όταν η Επιτροπή ασκεί τα καθήκοντά της όσον αφορά τα δικαιώματα των υποκειμένων των δεδομένων σύμφωνα με τον κανονισμό (ΕΕ) 2018/1725, εξετάζει κατά πόσον εφαρμόζεται οποιαδήποτε από τις εξαιρέσεις που προβλέπονται στον εν λόγω κανονισμό.
            
            
               2.   Όταν η άσκηση των δικαιωμάτων και των υποχρεώσεων που προβλέπονται στα άρθρα 14 έως 17, 19, 20 και 35 του κανονισμού (ΕΕ) 2018/1725 όσον αφορά τα δεδομένα προσωπικού χαρακτήρα που επεξεργάζεται η Επιτροπή θα έθετε σε κίνδυνο τους σκοπούς των αναλύσεων και των διαδικασιών της Επιτροπής όσον αφορά την ΠΛΑ αλιεία, μεταξύ άλλων μέσω της αποκάλυψης των εργαλείων και των μεθόδων της, ή θα επηρέαζε δυσμενώς τα δικαιώματα και τις ελευθερίες άλλων υποκειμένων των δεδομένων, η Επιτροπή δύναται να περιορίζει την εφαρμογή:
               
                           α)
                        
                        
                           των άρθρων 14 έως 17, 19, 20 και 35 του κανονισμού (ΕΕ) 2018/1725· και
                        
                     
                           β)
                        
                        
                           της αρχής της διαφάνειας που προβλέπεται στο άρθρο 4 παράγραφος 1 στοιχείο α) του εν λόγω κανονισμού, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 17, 19, 20 και 35 του κανονισμού (ΕΕ) 2018/1725.
                        
                     
            
               3.   Η Επιτροπή δύναται να περιορίζει τα δικαιώματα και τις υποχρεώσεις που αναφέρονται στην παράγραφο 2 του παρόντος άρθρου όσον αφορά δεδομένα προσωπικού χαρακτήρα που λαμβάνονται από άλλα θεσμικά και λοιπά όργανα και οργανισμούς της Ένωσης, από αρμόδιες αρχές των κρατών μελών ή τρίτων χωρών, από διεθνείς οργανισμούς ή ανώνυμες ή ταυτοποιημένες πηγές, στις ακόλουθες περιπτώσεις:
               
                           α)
                        
                        
                           όταν η άσκηση των εν λόγω δικαιωμάτων και υποχρεώσεων όσον αφορά τα δεδομένα προσωπικού χαρακτήρα που λαμβάνονται από άλλα θεσμικά και λοιπά όργανα και οργανισμούς της Ένωσης θα μπορούσε να περιοριστεί από τα εν λόγω άλλα θεσμικά και λοιπά όργανα και οργανισμούς της Ένωσης δυνάμει των νομικών πράξεων που αναφέρονται στο άρθρο 25 του κανονισμού (ΕΕ) 2018/1725, ή σύμφωνα με το κεφάλαιο IX του εν λόγω κανονισμού· τον κανονισμό (ΕΕ) 2016/794 του Ευρωπαϊκού Κοινοβουλίου και του Συμβουλίου (9) ή τον κανονισμό (ΕΕ) 2017/1939 του Συμβουλίου (10)·
                        
                     
                           β)
                        
                        
                           όταν η άσκηση των εν λόγω δικαιωμάτων και υποχρεώσεων όσον αφορά τα δεδομένα προσωπικού χαρακτήρα που λαμβάνονται από αρμόδια αρχή κράτους μέλους θα μπορούσε να περιοριστεί από αρμόδιες αρχές του εν λόγω κράτους μέλους δυνάμει των πράξεων που αναφέρονται στο άρθρο 23 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (11) ή βάσει εθνικών μέτρων για τη μεταφορά του άρθρου 13 παράγραφος 3, του άρθρου 15 παράγραφος 3 ή του άρθρου 16 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (12) στο εθνικό δίκαιο·
                        
                     
                           γ)
                        
                        
                           όταν η άσκηση των εν λόγω δικαιωμάτων και υποχρεώσεων θα μπορούσε να θέσει σε κίνδυνο τη συνεργασία της Επιτροπής με τρίτες χώρες ή διεθνείς οργανισμούς όσον αφορά την ΠΛΑ αλιεία.
                        
                     Πριν από την εφαρμογή περιορισμών στις περιπτώσεις που αναφέρονται στο πρώτο εδάφιο στοιχεία α) και β), η Επιτροπή διαβουλεύεται με τα σχετικά θεσμικά και λοιπά όργανα και οργανισμούς της Ένωσης ή τις αρμόδιες αρχές των κρατών μελών, εκτός εάν είναι σαφές στην Επιτροπή ότι η εφαρμογή περιορισμού προβλέπεται σε μία από τις πράξεις που αναφέρονται στα εν λόγω στοιχεία.
               Το πρώτο εδάφιο στοιχείο γ) δεν εφαρμόζεται, όταν τα συμφέροντα ή τα θεμελιώδη δικαιώματα και η ελευθερία του υποκειμένου των δεδομένων υπερισχύουν του συμφέροντος της Επιτροπής να συνεργαστεί με τρίτες χώρες ή διεθνείς οργανισμούς.
            
            
               4.   Οι παράγραφοι 1, 2 και 3 εφαρμόζονται με την επιφύλαξη:
               
                           α)
                        
                        
                           της εφαρμογής άλλων αποφάσεων της Επιτροπής για τη θέσπιση εσωτερικών κανόνων σχετικά με την ενημέρωση των υποκειμένων των δεδομένων και τους περιορισμούς ορισμένων δικαιωμάτων δυνάμει του άρθρου 25 του κανονισμού (ΕΕ) 2018/1725·
                        
                     
                           β)
                        
                        
                           του άρθρου 23 του εσωτερικού κανονισμού της Επιτροπής.
                        
                     Οι παράγραφοι 2 και 3 εφαρμόζονται με την επιφύλαξη των διατάξεων των άρθρων 3 και 7 της παρούσας απόφασης.
            
            
               5.   Κάθε περιορισμός της εφαρμογής των δικαιωμάτων και των υποχρεώσεων που αναφέρονται στην παράγραφο 2 του παρόντος άρθρου είναι αναγκαίος και αναλογικός λαμβανομένων υπόψη των κινδύνων για τα δικαιώματα και τις ελευθερίες των υποκειμένων των δεδομένων.
            
         
         
            Άρθρο 3
            Ενημέρωση των υποκειμένων των δεδομένων
            
               1.   Η Επιτροπή δημοσιεύει στον δικτυακό τόπο της δηλώσεις περί προστασίας δεδομένων με τις οποίες ενημερώνει όλα τα υποκείμενα των δεδομένων σχετικά με τις δραστηριότητές της που περιλαμβάνουν την επεξεργασία δεδομένων προσωπικού χαρακτήρα που τα αφορούν για τους σκοπούς αναλύσεων και διαδικασιών όσον αφορά την ΠΛΑ αλιεία. Κατά περίπτωση, η Επιτροπή διασφαλίζει ότι τα υποκείμενα των δεδομένων ενημερώνονται ατομικά υπό την κατάλληλη μορφή.
            
            
               2.   Όταν η Επιτροπή περιορίζει, εν όλω ή εν μέρει, την ενημέρωση των υποκειμένων των δεδομένων των οποίων τα δεδομένα υποβάλλονται σε επεξεργασία για σκοπούς αναλύσεων και διαδικασιών όσον αφορά την ΠΛΑ αλιεία, καταγράφει και καταχωρίζει τους λόγους του περιορισμού σύμφωνα με το άρθρο 6.
            
         
         
            Άρθρο 4
            Δικαίωμα πρόσβασης του υποκειμένου των δεδομένων, δικαίωμα διαγραφής και δικαίωμα περιορισμού της επεξεργασίας
            
               1.   Όταν η Επιτροπή περιορίζει, εν όλω ή εν μέρει, το δικαίωμα πρόσβασης των υποκειμένων των δεδομένων σε δεδομένα προσωπικού χαρακτήρα που τα αφορούν, το δικαίωμα διαγραφής ή το δικαίωμα περιορισμού της επεξεργασίας όπως αναφέρονται αντίστοιχα στα άρθρα 17, 19 και 20 του κανονισμού (ΕΕ) 2018/1725, ενημερώνει το ενδιαφερόμενο υποκείμενο των δεδομένων, στην απάντησή της στο αίτημα πρόσβασης, διαγραφής ή περιορισμού της επεξεργασίας,
               
                           α)
                        
                        
                           σχετικά με τον εφαρμοζόμενο περιορισμό και τους ουσιώδεις λόγους αυτού του περιορισμού· και
                        
                     
                           β)
                        
                        
                           σχετικά με τη δυνατότητά του να υποβάλει καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης.
                        
                     
            
               2.   Η ενημέρωση σχετικά με τους λόγους του περιορισμού που αναφέρεται στην παράγραφο 1 μπορεί να αναβληθεί, να παραλειφθεί ή να απορριφθεί για όσο χρονικό διάστημα θα υπονόμευε τον σκοπό του περιορισμού.
            
            
               3.   Η Επιτροπή καταγράφει και καταχωρίζει τους λόγους του περιορισμού σύμφωνα με το άρθρο 6 της παρούσας απόφασης.
            
            
               4.   Όταν το δικαίωμα πρόσβασης περιορίζεται εν όλω ή εν μέρει, το υποκείμενο των δεδομένων δύναται να ασκήσει το δικαίωμά του για πρόσβαση στα δεδομένα σύμφωνα με το άρθρο 25 παράγραφοι 6, 7 και 8 του κανονισμού (ΕΕ) 2018/1725. Το υποκείμενο των δεδομένων μπορεί να υποβάλει καταγγελία στον Ευρωπαίο Επόπτη Προστασίας Δεδομένων σε περίπτωση που θεωρεί ότι στερήθηκε τα δικαιώματά του ή ότι τα δικαιώματά του περιορίστηκαν παρανόμως.
            
         
         
            Άρθρο 5
            Ανακοίνωση παραβιάσεων δεδομένων προσωπικού χαρακτήρα στα υποκείμενα των δεδομένων
            Όταν η Επιτροπή περιορίζει την ανακοίνωση παραβίασης δεδομένων προσωπικού χαρακτήρα στο υποκείμενο των δεδομένων, όπως προβλέπεται στο άρθρο 35 του κανονισμού (ΕΕ) 2018/1725, καταγράφει και καταχωρίζει τους λόγους του περιορισμού σύμφωνα με το άρθρο 6 της παρούσας απόφασης.
         
         
            Άρθρο 6
            Καταγραφή και καταχώριση περιορισμών
            
               1.   Η Επιτροπή καταγράφει τους λόγους οποιουδήποτε περιορισμού που εφαρμόζεται σύμφωνα με την παρούσα απόφαση, συμπεριλαμβανομένης εκτίμησης της αναγκαιότητας και της αναλογικότητας του περιορισμού, λαμβανομένων υπόψη των σχετικών στοιχείων που προβλέπονται στο άρθρο 25 παράγραφος 2 του κανονισμού (ΕΕ) 2018/1725.
            
            
               2.   Στο αρχείο καταγραφής αναφέρεται ο τρόπος με τον οποίο η άσκηση δικαιώματος από το υποκείμενο των δεδομένων θα έθετε σε κίνδυνο τον σκοπό των αναλύσεων και των διαδικασιών της Επιτροπής όσον αφορά την ΠΛΑ αλιεία, ή των περιορισμών που εφαρμόζονται σύμφωνα με το άρθρο 2 παράγραφος 2 ή 3 της παρούσας απόφασης, ή θα επηρέαζε δυσμενώς τα δικαιώματα και τις ελευθερίες άλλων υποκειμένων των δεδομένων.
            
            
               3.   Το αρχείο καταγραφής και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Τα ανωτέρω τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 7
            Διάρκεια των περιορισμών
            
               1.   Οι περιορισμοί που αναφέρονται στα άρθρα 3, 4 και 5 εξακολουθούν να εφαρμόζονται για όσο χρονικό διάστημα εξακολουθούν να συντρέχουν οι λόγοι που τους αιτιολογούν.
            
            
               2.   Όταν δεν συντρέχουν πλέον οι λόγοι περιορισμού που αναφέρονται στο άρθρο 3 ή 5, η Επιτροπή αίρει τον περιορισμό και ενημερώνει το υποκείμενο των δεδομένων σχετικά με τους ουσιώδεις λόγους του περιορισμού. Παράλληλα, η Επιτροπή ενημερώνει το υποκείμενο των δεδομένων σχετικά με τη δυνατότητά του να υποβάλει ανά πάσα στιγμή καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης.
            
            
               3.   Η Επιτροπή επανεξετάζει την εφαρμογή των περιορισμών που αναφέρονται στα άρθρα 3 και 5 ένα έτος μετά την έγκρισή τους και κατά την ολοκλήρωση των σχετικών αναλύσεων και διαδικασιών που διεξάγει η Επιτροπή όσον αφορά την ΠΛΑ αλιεία. Στη συνέχεια, η Επιτροπή παρακολουθεί την ανάγκη διατήρησης οποιουδήποτε περιορισμού.
            
         
         
            Άρθρο 8
            Επανεξέταση από τον υπεύθυνο προστασίας δεδομένων της Επιτροπής
            
               1.   Ο υπεύθυνος προστασίας δεδομένων της Επιτροπής ενημερώνεται αμελλητί κάθε φορά που περιορίζονται τα δικαιώματα των υποκειμένων των δεδομένων σύμφωνα με την παρούσα απόφαση. Κατόπιν αιτήματος, παρέχεται στον υπεύθυνο προστασίας δεδομένων πρόσβαση στο αρχείο καταγραφής και σε οποιαδήποτε έγγραφα τα οποία περιλαμβάνουν υποκείμενα πραγματικά και νομικά στοιχεία.
            
            
               2.   Ο υπεύθυνος προστασίας δεδομένων μπορεί να ζητήσει επανεξέταση του περιορισμού. Ο υπεύθυνος προστασίας δεδομένων ενημερώνεται σχετικά με το αποτέλεσμα της επανεξέτασης που έχει ζητήσει.
            
            
               3.   Η Επιτροπή τεκμηριώνει τη συμμετοχή του υπευθύνου προστασίας δεδομένων σε κάθε περίπτωση περιορισμού της εφαρμογής των δικαιωμάτων και των υποχρεώσεων που αναφέρονται στο άρθρο 2 παράγραφος 2 της παρούσας απόφασης.
            
         
         
            Άρθρο 9
            Έναρξη ισχύος
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 6 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  Η Ένωση είναι συμβαλλόμενο μέρος στη σύμβαση των Ηνωμένων Εθνών για το δίκαιο της θάλασσας της 10ης Δεκεμβρίου 1982 («UNCLOS»), έχει κυρώσει τη συμφωνία των Ηνωμένων Εθνών της 4ης Αυγούστου 1995 για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων («συμφωνία του ΟΗΕ για τα αποθέματα ιχθύων») και έχει αποδεχτεί τη συμφωνία του Οργανισμού Τροφίμων και Γεωργίας των Ηνωμένων Εθνών (FAO) της 24ης Νοεμβρίου 1993 για την προώθηση της τήρησης των διεθνών μέτρων διατήρησης και διαχείρισης από τα αλιευτικά σκάφη στην ανοιχτή θάλασσα. Η Ένωση είναι επίσης συμβαλλόμενο μέρος στη συμφωνία σχετικά με τα μέτρα που λαμβάνει το κράτος λιμένα (PSMA), η οποία εγκρίθηκε από τη διάσκεψη του FAO κατά την τριακοστή έκτη σύνοδό της (Ρώμη, 18-23 Νοεμβρίου 2009) δυνάμει του άρθρου XIV παράγραφος 1 του καταστατικού του FAO, μέσω του ψηφίσματος αριθ. 12/2009 με ημερομηνία 22 Νοεμβρίου 2009.
         
            (2)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
         
            (3)  Κανονισμός (ΕΚ) αριθ. 1010/2009 της Επιτροπής, της 22ας Οκτωβρίου 2009, για θέσπιση λεπτομερών κανόνων εφαρμογής του κανονισμού (ΕΚ) αριθ. 1005/2008 του Συμβουλίου, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ L 280 της 27.10.2009, σ. 5).
         
            (4)  Βλέπε, ιδίως, τα άρθρα 28 και 30 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (5)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (6)  Η διατήρηση των φακέλων από την Επιτροπή διέπεται από τον κοινό κατάλογο διατήρησης αρχείων, ένα κανονιστικό έγγραφο [πιο πρόσφατη έκδοση: SEC(2010)900] με τη μορφή χρονοδιαγράμματος διατήρησης που καθορίζει τις περιόδους διατήρησης για τα διάφορα είδη φακέλων της Επιτροπής.
         
            (7)  Βλέπε ειδικότερα το άρθρο 339 της ΣΛΕΕ.
         
            (8)  Η εφαρμογή των δικαιωμάτων των υποκειμένων των δεδομένων δυνάμει του κανονισμού (ΕΕ) 2018/1725 και η συμμόρφωση με τις υποχρεώσεις των υπευθύνων επεξεργασίας δεδομένων δυνάμει του εν λόγω κανονισμού δεν μεταβάλλουν τον χειρισμό, εκ μέρους της Επιτροπής, των δικαιωμάτων υπεράσπισης των προσώπων που υπόκεινται στις διαδικασίες. Ως εκ τούτου, η ακεραιότητα και η γνησιότητα των αποδεικτικών στοιχείων του φακέλου που συλλέχθηκαν κατά τη διάρκεια των αναλύσεων και των διαδικασιών δεν μπορούν να υπονομευτούν από την τροποποίηση εγγράφων που ελήφθησαν ή συλλέχθηκαν σύμφωνα με τους ισχύοντες διαδικαστικούς κανόνες στον συγκεκριμένο τομέα.
         
            (9)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).
         
            (10)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (11)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (12)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).